KOMMISSIONENS FORORDNING (EURATOM) Nr. 1605/1999

af 22. juli 1999

om vedtagelse af gennemførelsesbestemmelser for Rådets afgørelse 1999/66/Euratom om regler for gennemførelse af femte rammeprogram for Det Europæiske Atomenergifællesskab (Euratom) samt for virksomheders, forskningscentres og universiteters deltagelse heri (1998-2002)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Atomenergifællesskab,

under henvisning til Rådets afgørelse 1999/66/Euratom af 22. december 1999 om regler for gennemførelse af femte rammeprogram for Det Europæiske Atomenergifællesskab (Euratom) samt for virksomheders, forskningscentres og universiteters deltagelse heri (1998-2002)(1), særlig artikel 13, og

ud fra følgende betragtninger:

(1) Femte rammeprogram for Det Europæiske Atomenergifællesskabs indsats inden for forskning og uddannelse (1998-2002) (i det følgende benævnt "femte rammeprogram") blev vedtaget ved Rådets afgørelse 1999/64/Euratom(2); de deltagelsesregler, der er fastsat i afgørelse 1999/66/Euratom kræver gennemførelsesbestemmelser;

(2) deltagelsen i indirekte forsknings- og teknologiaktiviteter, herunder demonstration og uddannelse (FTDU-aktioner) gør det nødvendigt at fastlægge en definition på deltager, hvor der navnlig tages hensyn til, i hvilken egenskab han deltager i projektet, og hvilke rettigheder og pligter han har;

(3) af hensyn til den europæiske dimension i de indirekte FTDU-aktioner, der skal gennemføres under det femte rammeprogram, bør der i gennemførelsesbestemmelserne for reglerne for virksomheders, forskningscentres og universiteters deltagelse lægges særlig vægt på kravet om flere forskellige deltagere og på projekternes tværnationale karakter;

(4) den særlige karakter af den indirekte FTDU-aktion eller den FTDU-aktivitet, der skal gennemføres, kan dog undertiden berettige til at afvige fra disse principper;

(5) Europæiske Økonomiske Firmagrupper, som defineret i Rådets forordning (EØF) nr. 2137/85(3), bør normalt kunne deltage som eneste deltager i gennemførelsen af indirekte FTDU-aktioner, der ellers kræver flere deltagere, i betragtning af deres gennemgående tværnationale og europæiske dimension;

(6) det er vigtigt, at Kommissionen kan sørge for, at deltagerne råder over de ressourcer, uanset deres art, der er nødvendige for at gennemføre de indirekte FTDU-aktioner; for at kunne beskytte Fællesskabets finansielle interesser og undgå hindringer for gennemførelsen bør Kommissionen endvidere holdes underrettet om omfanget af de pågældende ressourcer, samt hvor de kommer fra, og om betingelserne for at stille dem til rådighed;

(7) Fællesskabets finansieringsbidrag bør være foreneligt med konkurrencereglerne;

(8) Fællesskabets finansieringsbidrag bør udbetales til deltagerne efter dokumentation for de støtteberettigede omkostninger ved den indirekte FTDU-aktion, hvilket dog ikke udelukker andre mere hensigtsmæssige metoder;

(9) hvad angår de indirekte FTDU-aktioner, der består i forsknings- og teknologiprojekter, demonstrationsprojekter og kombinerede forsknings/demonstrationsprojekter, bør deltagerne opføre de samlede omkostninger, med mindre deres regnskaber kun giver mulighed for at opføre ekstraomkostninger;

(10) der bør være mulighed for at godtgøre visse omkostninger til beskyttelse af viden og til foranstaltninger, som gør det muligt at vise mulighederne for at nyttiggøre den, med henblik på at fremme innovation;

(11) der kan være store omkostninger ved at koordinere et projekt, og det bør være muligt at kontere dem, når de betales af projektkoordinatoren;

(12) det bør være muligt at opføre generalomkostningerne som et fast beløb, blandt andet for at tilskynde til at gå over til et regnskab med samlede omkostninger;

(13) kontrakterne kan foreskrive, at Fællesskabets finansieringsbidrag udbetales i rater; der kan dog fastsættes begrænsninger for muligheden for at udbetale det første forskud;

(14) Fællesskabets finansieringsbidrag bør udbetales uden at foregribe den finanskontrol, der gennemføres af Kommissionen eller Revisonsretten eller for Kommissionens eller Revisionsrettens regning;

(15) i forbindelse med de indirekte FTDU-aktioner inden for kontrolleret termonuklear fusion, der gennemføres under associeringskontrakter, NET-aftalen, firpartisamarbejds-aftalen mellem Fællesskabet, Japan, Den Russiske Føderation og USA vedrørende aktiviteterne i forbindelse med skitseprojekteringen af en international termonuklear forsøgsreaktor (ITER), fællesforetagendet JET Joint European Torus (JET) og alle andre aftaler indgået med Fællesskabet overholdes de procedurer, der er fastlagt i nævnte aftaler -

UDSTEDT FØLGENDE FORORDNING:

DEL I

ALMINDELIGE BESTEMMELSER.

Artikel 1

Denne forordning fastsætter retningslinjerne for anvendelse af artikel 3, 7 og 10 i afgørelse 1999/66/Euratom.

Artikel 2

1. Definitionerne i afgørelse 1999/66/Euratom gælder også i denne forordning.

2. I denne forordning forstås ved:

a) "deltager": en retlig enhed eller en international organisation, samt Det Fælles Forskningscenter (FFC) på de betingelser, der er fastlagt i artikel 6 i afgørelse 1999/66/Euratom, der medvirker i et projekt som hovedkontrahent, medkontrahent, tilsluttet, eller stipendiat;

b) "projekt": alt det arbejde, der skal udføres, i medfør af en eller flere kontrakter, som led i en FTDU-aktion omhandlet i det femte rammeprogram;

c) "kontrakt": en aftale indgået mellem Fællesskabet og én eller flere hovedkontrahenter og, eventuelt, medkontrahenter, med det formål at gennemføre et projekt eller bidrage til gennemførelsen af et projekt;

d) "hovedkontrahent": en deltager, der ikke er medkontrahent, og som medvirker i et projekt ved at indgå en kontrakt, og som har de rettigheder og forpligtelser, der er fastsat i denne forordning og i kontrakten;

e) "medkontrahent": for de indirekte FTDU-aktioner i form af forsknings- og teknologiprojekter, demonstrationsprojekter og kombinerede forsknings-/demonstrationsprojekter en deltager, der medvirker i projektet ved at indgå en kontrakt, og som handler under en eller flere hovedkontrahenters tekniske tilsyn, men som har de samme rettigheder og pligter som disse, bortset fra omfanget af hans ansvar for gennemførelsen af det projekt, der er omfattet af kontrakten, og intellektuelle og industrielle ejendomsrettighederne;

f) "tilsluttet": for de indirekte FTDU-aktioner i form af forskeruddannelsesnet, tematiske net, ledsageforanstaltninger med lignende formål og samordnede aktioner en deltager, der medvirker i et projekt på grundlag af en tilslutningsaftale indgået med en hovedkontrahent, der handler efter aftale med Fællesskabet og i overensstemmelse med kontrakten, og i kraft af nævnte aftale indehaver af de samme rettigheder og pligter som hovedkontrahenten, med mindre andet er fastsat;

g) "stipendiat": en fysisk person, som deltager i en indirekte FTDU-aktion i form af et stipendium, og som enten indgår en kontrakt med Fællesskabet eller i kraft af en kontrakt indgået med et værtsinstitut deltager i en aftale, som Fællesskabet har indgået med dette værtsinstitut;

h) "underkontrakt": en aftale om tjenesteydelser eller vareleverancer indgået mellem en hovedkontrahent, en medkontrahent eller en tilsluttet og en eller flere underkontrahenter med særlig henblik på projektet på de betingelser, der er fastsat i kontrakten;

i) "underkontrahent": en retlig enhed eller en international organisation, samt FFC, der har afsluttet en underkontrakt;

j) "tillægskontrakt": en aftale indgået med Fællesskabet med henblik på at udføre arbejde, som er indbyrdes teknisk afhængigt med et eller flere projekter, herunder til udnyttelsesformål, og accepteret som sådan af deltagerne i hver enkelt kontrakt;

k) "tillægskontrahent": en retlig enhed eller en international organisation samt FFC på de betingelser, der er fastsat i artikel 6 i afgørelse 1999/66/Euratom, der har afsluttet en tillægskontrakt, og som er accepteret som sådan af hver enkelt kontrakts deltagere;

l) "konsortiumaftale": en eller flere aftaler indgået mellem deltagere i et projekt med det formål indbyrdes at præcisere eller supplere bestemmelserne i en kontrakt, uden dog at være i modstrid med sidstnævnte;

m) "Europæisk Økonomisk Firmagruppe", (i det følgende benævnt "EØFG"): enhver retlig enhed, der er oprettet på de betingelser, efter de regler og med de virkninger, der er fastsat i forordning (EØF) nr. 2137/85.

DEL II

REGLER FOR VIRKSOMHEDERS, FORSKNINGSCENTRES OG UNIVERSITETERS DELTAGELSE I INDIREKTE FTDU-AKTIONER

KAPITEL I

Antal deltagere

Afdeling 1

Indirekte FTDU-aktioner, der gennemføres af flere deltagere

Artikel 3

1. Følgende indirekte FTDU-aktioner gennemføres af flere deltagere, hvoraf mindst to hovedkontrahenter skal opfylde betingelserne i artikel 3, stk. 1, i afgørelse 1999/66/Euratom:

a) forsknings- og teknologiprojekterne

b) demonstrationsprojekterne

c) de kombinerede forsknings-/demonstrationsprojekter.

2. En EØFG regnes som sådan for at opfylde betingelserne i artikel 3, stk. l, i afgørelse 1999/66/Euratom og kan derfor være eneste hovedkontrahent i de indirekte FTDU-aktioner, der er omhandlet i stk. 1.

Hvis EØFG's opgaver er begrænset til samordning og organisering af medlemmernes aktiviteter, skal betingelserne i afgørelsens artikel 3, stk. 1, være opfyldt for de af medlemmerne, der faktisk udfører forskningsarbejdet for dens regning som led i et projekt.

Artikel 4

Følgende indirekte FTDU-aktioner gennemføres af flere deltagere, hvoraf mindst to hovedkontrahenter eller en hovedkontrahent og en tilsluttet skal opfylde betingelserne i artikel 3, stk. 1, i afgørelse 1999/66/Euratom:

a) forskeruddannelsesnettene

b) de tematiske net

c) de samordnede aktioner.

Artikel 5

1. To retlige enheder er indbyrdes uafhængige som omhandlet i artikel 3, stk. 1, i afgørelse 1999/66/Euratom, når der ikke findes nogen kontrolforbindelse mellem dem.

Der er tale om en kontrolforbindelse, såfremt en retlig enhed direkte eller indirekte kontrollerer en anden, eller såfremt den ene retlige enhed er omfattet af den samme direkte eller indirekte kontrol som den anden.

Kontrollen kan blandt andet skyldes:

a) direkte eller indirekte besiddelse af majoriteten af selskabskapitalen i en retlig enhed eller stemmeflertallet af denne enheds aktionærer eller interessenter

eller

b) direkte eller indirekte besiddelse, de facto eller de jure, af beslutningsmagten i en retlig enhed.

2. Offentlige holdingselskabers, institutionelle investorers eller kapitalrisikovillige selskabers og fondes direkte eller indirekte besiddelse af aktiemajoriteten af selskabskapitalen i en retlig enhed eller stemmeflertallet af denne enheds aktionærer eller interessenter indebærer ikke i sig selv nogen kontrolforbindelse.

3. Ejendomsret til eller tilsyn med retlige enheder, som udøves af en og samme offentlige myndighed, indebærer ikke i sig selv nogen kontrolforbindelse imellem dem.

Afdeling 2

Indirekte FTDU-aktioner, som kan gennemføres af en enkelt deltager

Artikel 6

De indirekte FTDU-aktioner, der har form af ledsageforanstaltninger, stipendier og støtte til adgang til forskningsinfrastrukturer kan alt efter omstændighederne gennemføres af en enkelt hovedkontrahent eller en enkelt stipendiat, som skal opfylde betingelserne i artikel 3, stk. 2, i afgørelse 1999/66/Euratom.

KAPITEL II

Betingelser vedrørende ressourcer

Artikel 7

De ressourcer, der er omhandlet i artikel 7, stk. 2, i afgørelse 1999/66/Euratom fastsættes på grundlag af, hvad der er nødvendigt til gennemførelsen af den indirekte FTDU-aktion, og under hensyntagen til arten af det arbejde, der skal udføres.

Artikel 8

De ressourcer, der er nødvendige til gennemførelsen af den indirekte FTDU-aktion, omfatter såvel deltagernes egne ressourcer som ressourcer, der stilles til rådighed af tredjemand på grundlag af en forhåndsaftale, jf. dog artikel 12, stk. 3, andet afsnit.

Artikel 9

1. Deltagerne skal, allerede ved indgivelsen af forslag til en indirekte FTDU-aktion, kunne dokumentere, at de råder over eller vil kunne råde over de ressourcer, der er nødvendige til at gennemføre den indirekte FTDU-aktion, og navnlig præcisere, hvor disse ressourcer kommer fra, og på hvilke betingelser, de har adgang til dem.

2. Deltagerne skal, efterhånden som arbejdet skrider frem, råde over de ressourcer, der er nødvendige til at gennemføre det pågældende arbejde.

KAPITEL III

Fællesskabets finansieringsbidrag og støtteberettigede omkostninger

Afdeling 1

Generelle principper

Artikel 10

1. Fællesskabets finansieringsbidrag til det femte rammeprogram består i hel eller delvis godtgørelse af deltagernes støtteberettigede omkostninger, som omhandlet i artikel 10, stk. 2, i afgørelse 1999/66/Euratom.

Det fastsættes i kontrakterne, at Fællesskabets finansieringsbidrag ikke må overskride et bestemt beløb.

2. Det kan i kontrakterne fastsættes, hvis det viser sig hensigtsmæssigt, at Fællesskabets finansieringsbidrag i forbindelse med det femte rammeprogram består i udbetaling af et på forhånd fastsat beløb, der fastlægges på grundlag af faste satser eller en vurdering af de anslåede omkostninger, blandt andet i følgende tilfælde:

a) projekter, hvor Fællesskabets finansieringsbidrag er på 100000 EUR eller derunder

b) projekter, hvor udbetaling ifølge kontrakten først kan finde sted, når det er dokumenteret, at der er gjort alt, hvad der skal til, for at opfylde de aftalte mål

og

c) projekter, der består i stipendier og ledsageforanstaltninger, hvor der indkaldes ansøgninger fra uafhængige eksperter.

3. Såfremt deltagerne udtrykkeligt har aftalt dette indbyrdes og med Kommissionen, og såfremt dette viser sig hensigtsmæssigt, kan kontrakterne foreskrive, at udbetalingerne sker på grundlag af faste og sammensatte satser, såfremt disse satser ikke afviger væsentligt fra de enkelte deltageres faktiske omkostninger.

Afdeling 2

Kontering af samlede støtteberettigede omkostninger eller støtteberettigede ekstraomkostninger

Artikel 11

1. En deltager i en indirekte FTDU-aktion debiterer Kommissionen de samlede støtteberettigede omkostninger, jf. dog artikel 14, stk. 1, i forbindelse med følgende aktioner:

a) forsknings- og teknologiprojekter

b) demonstrationsprojekter

c) kombinerede forsknings-/demonstrationsprojekter

d) ledsageforanstaltninger.

En deltager i en indirekte FTDU-aktion debiterer Kommissionen støtteberettigede ekstraomkostninger, såfremt deltagerens regnskabssystem efter Kommissionens opfattelse ikke gør det muligt at bestemme, hvilken del af hans direkte og indirekte omkostninger der vedrører projektet.

2. En deltager i en indirekte FTDU-aktion debiterer Kommissionen støtteberettigede ekstraomkostninger, såfremt bilag III til det femte rammeprogram udtrykkeligt fastsætter dette princip, nemlig såfremt de indirekte FTDU-aktioner består i:

a) støtte for at lette adgangen til forskningsinfrastrukturer

b) uddannelsesstipendier

c) forskeruddannelsesnet

d) tematiske net

e) samordnede aktioner.

Afdeling 3

Støtteberettigede omkostningskategorier

Artikel 12

1. De støtteberettigede omkostningskategorier omfatter, afhængig af den indirekte FTDU-aktion, følgende generelle omkostninger:

a) personale

b) varigt udstyr

c) hjælpematerialer

d) rejser og ophold

e) databehandling

f) underleverancer

g) beskyttelse af viden og foranstaltninger, der kan demonstrere mulighederne for at nyttiggøre viden

h) andre særlige omkostninger

i) generalomkostninger.

2. Koordineringsomkostningerne for den hovedkontrahent, der står for koordineringen af et projekt, kan enten beregnes som en eller flere af de omkostningskategorier, der er nævnt i stk. 1, litra a) til e), g) og h), på de betingelser, der er fastlagt i kontrakterne, eller som generalomkostninger, som er omfattet af stk. 1, litra i). De skal være nævnt som sådanne i omkostningsregnskaberne.

3. Den samme omkostning kan kun opføres under én af de støtteberettigede omkostningskategorier, der er nævnt i stk. 1.

Der kan ikke konteres omkostninger for ressourcer, som en deltager har fået stillet gratis til rådighed.

Artikel 13

1. Uden at dette berører særlige bestemmelser, som kan være fastsat i forsknings- og uddannelsesprogrammet og kontrakterne, beregnes andre støtteberettigede omkostninger end de generalomkostninger, der er nævnt i artikel 14, efter reglerne i stk. 2-9.

2. Personaleomkostningerne beregnes på grundlag af den faktiske tid, som er anvendt på projektet af det personale, der er direkte ansat af en deltager, inden for de grænser og betingelser, der er fastsat i kontrakten. De omfatter de udgifter, som deltageren afholder i anledning af ansættelsen af det pågældende personale, herunder lønomkostninger og hermed forbundne udgifter.

Det kan i kontrakterne fastsættes, at en deltager regner med gennemsnitsomkostninger, for så vidt de beregnes i overensstemmelse med den normale praksis og ikke afviger væsentligt fra de faktiske omkostninger.

For en deltager, der konterer støtteberettigede ekstraomkostninger som omhandlet i artikel 11, stk. 1, andet afsnit, omfatter personaleomkostningerne, bortset fra særlige tilfælde fastsat i forsknings- og uddannelsesprogrammet, de omkostninger der opstår udelukkende som følge af deltagelsen i den indirekte FTDU-aktion, med undtagelse af omkostninger, som skal afholdes under alle omstændigheder uafhængigt af denne deltagelse.

3. Det beløb, der kan godtgøres for udgifter til varigt udstyr, afhænger, bortset fra særlige tilfælde fastsat i forsknings- og uddannelsesprogrammet, af udstyrets levetid og af, i hvilket omfang det anvendes til brug for projektet, på grundlag af de betingelser, der er fastsat i kontrakterne.

4. Udgifterne til hjælpematerialer vedrører udelukkende materialer, der specielt er anskaffet til brug for projektet, herunder softwarelicenser, og som der er behørigt behov for.

5. Godtgørelsen af udgifter til rejser og ophold kræver forhåndsgodkendelse af Fællesskabet for alle bestemmelsessteder uden for medlemsstaternes, associerede landes eller et tredjelands territorium, hvor en deltager er etableret i forbindelse med et og samme projekt, med mindre dette bestemmelsessted er fastsat i kontrakten.

6. Omkostningerne til databehandling omfatter omkostninger som følge af anvendelsen af elektroniske tjenester og midler, som deltageren råder over.

7. En deltagers udgifter til en indirekte FTDU-aktion vedrørende underleverancer består af den pris, der betales til underleverandøren eller til en leverandør af tjenesteydelser, og denne pris skal være på linje med praksis på markedet.

8. Omkostningerne til beskyttelse af viden og foranstaltninger, der kan demonstrere mulighederne for at nyttiggøre viden, omfatter ikke omkostninger til udvikling og markedsføring af et produkt eller en proces og omkostningerne til oprettelse og ydelse af tjenester. De kan kun godtgøres efter skriftlig aftale med Kommissionen.

9. De øvrige særlige omkostninger er omkostninger, der er nødvendige til en indirekte FTDU-aktion, men som er forskellige fra de omkostninger, der er nævnt i stk. 2 til 8 i denne artikel og i artikel 14. De kan kun godtgøres efter skriftlig aftale med Kommissionen, og kan blandt andet omfatte omkostninger, der har direkte forbindelse med den sikkerhedsstillelse, som Kommissionen kræver med henblik på udbetalingen af et første forskud.

Artikel 14

1. Deltagere i en indirekte FTDU-aktion, der konterer de samlede støtteberettigede omkostninger, kan beregne generalomkostninger enten som de faktiske omkostninger og i overensstemmelse med kontrakterne, og Kommissionen skal i så fald kunne godkende regnskabsbilagene, eller efter faste satser.

Det faste beløb for generalomkostninger udgør 80 % af deltagernes udgifter til personale til forsknings- og teknologiprojekter, demonstrationsprojekter og kombinerede forsknings-/demonstrationsprojekter. Hvad angår de øvrige kategorier af indirekte FTDU-aktioner, kan kontrakterne eventuelt fastlægge andre procentsatser. For visse ledsageforanstaltninger kan kontrakten foreskrive, at generalomkostningerne ikke godtgøres.

2. Hvis deltagerne i en indirekte FTDU-aktion beregner støtteberettigede ekstraomkostninger i henhold til artikel 11, udgør generalomkostningerne, med mindre andet fremgår af kontrakten, 20 % af deres omkostninger, bortset fra udgifter til underleverancer.

Afdeling 4

Udbetaling af Fællesskabets bidrag

Artikel 15

1. Fællesskabets bidrag udbetales på de betingelser, der er fastsat i kontrakterne og kan omfatte flere foreløbige rater, alt efter bestemmelserne i stk. 2 og 3.

2. For at fremskynde eller lette indledningen af arbejdet udbetaler Kommissionen et forskud. Dette forskud er på 40 % af det maksimale bidrag ifølge artikel 10, stk. 1, andet afsnit.

Forskuddets størrelse kan dog begrænses af hensyn til behovet for at beskytte Fællesskabets finansielle interesser.

Det kan også begrænses, såfremt der er stor forskel på de behov, som forskuddet vil kunne dække i projektets første år, og de effektive behov i samme periode.

Det samlede beløb for forskud og rækken af foreløbige rater kan ikke overskride 85 % af det maksimale bidrag ifølge artikel 10, stk. 1, andet afsnit.

3. Kontrakterne kan i forbindelse med indirekte FTDU-aktioner, som består i ledsageforanstaltninger og stipendier, foreskrive, at der udbetales et forskud på et bestemt maksimumsbeløb, samt et maksimumsbeløb for alle de foreløbige rater.

Afdeling 5

Finansiel revision

Artikel 16

1. Uden at dette foregriber bestemmelserne i kontrakterne, har Kommissionen og dens befuldmægtigede repræsentanter beføjelse til at foretage finansiel revision, navnlig for at overvåge, at bestemmelserne i kapitel III overholdes. Den kan foretage denne revision, i fortrolighed, på et hvilket som helst tidspunkt under kontrakten, dog senest fem år efter hver udbetaling fra Kommissionen.

For at kunne foretage revisionen og i overensstemmelse med kontrakternes bestemmelser har Kommissionen og dens befuldmægtigede repræsentanter adgang til alle oplysninger, som de finder relevante, uanset hvilket medium de findes på, og de kan kræve at få disse oplysninger forelagt i en passende form.

2. Revisionsretten kan verificere anvendelsen af Fællesskabets finansieringsbidrag under kontrakterne på grundlag af de nærmere bestemmelser, der gælder for Revisionsretten.

DEL III

AFSLUTTENDE BESTEMMELSER,

Artikel 17

Denne forordning berører ikke de bestemmelser i beslutningen om forsknings- og undervisningsprogrammet, der går ud på at præcisere eller supplere afgørelse 1999/66/Euratom.

Artikel 18

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juli 1999.

På Kommissionens vegne

Édith CRESSON

Medlem af Kommissionen

(1) EFT L 26 af 1.2.1999, s. 56.

(2) EFT L 26 af 1.2.1999, s. 34.

(3) EFT L 199 af 31.7.1985, s. 1.